Ստամբուլն ունի պատմական և ժամանակակից բազմաթիվ առևտրի կենտրոններ։ Գրանդ բազարը, որը գործում է 1461 թվականից, աշխարհի ամենահին և ամենամեծ ծածկած շուկաներից մեկն է[235][236]։ Մահմուտփաշան բացօթյա շուկա է, որը գտնվում է Գրանդ բազարի և Եգիպտական շուկայի միջև։ Վերջինս, մինչ 1660-ական թվականները եղել է Ստամբուլի համեմունքների ամենամեծ շուկան։ Galleria Ataköy-ը համարվում է Թուրքիայի ժամանակակից առաջին առևտրի կենտրոնը։ Բացվել է 1987 թվականին՝ նախագահ Թուրղուտ Օզալի մասնակցությամբ[237]։ Ընդհանրապես, Ստամբուլում խոշոր մոլերը և առևտրի կենտրոնները կառուցվում են պատմական թերակղզուց դուրս։ Առևտրի կենտրոնների համաշխարհային խորհուրդը Akmerkez առևտրի կենտրոնին 1995 թվականին ճանաչել է «Եվրոպայի լավագույն առևտրի կենտրոն», իսկ 1996 թվականին՝ «աշխարհի լավագույն առևտրի կենտրոն»։ Istanbul Cevahir-ը բացվել է 2005 թվականին։ Բացման պահին այն եղել է մայրցամաքի ամենամեծ առևտրի կենտրոններից մեկը։ Kanyon-ը 2006 թվականին Kanyon «Առևտրային կառույց» անվանակարգում հաղթել է «Քաղաքային միջավայրի ճարտարապետական ակնարկ» մրցանակը[236]։ Istinye Park-ը, որը գտնվում է Սարըյերի Իսթինյե թաղամասում և Zorlu Center-ը, որը գտնվում է Լևենտում Ստամբուլի նորակառույց առևտրի կենտրոններից մեկն է, որտեղ ներկայացված են համաշխարհային նորաձևության ամենահայտնի ապրանքանիշները։ Նիշանթաշըում գտնվող Աբդի Իփեկչի փողոցը և քաղաքի անատոլիական հատվածում գտնվող Բաղդադի պողոտան խոշոր առևտրային փողոցներ են։ Նիշանթաշը փողոցը համարվում է Ստամբուլի նորաձևության կենտրոնը[238][239]։